P. Hrušovský, predseda NR SR: (2003-03-06):
K. Jandzíková, poslankyňa: Vážený pán predsedajúci, vážené kolegyne, kolegovia poslanci, vážení členovia vlády. Rozhodla som sa vystúpiť v tomto vážnom parlamente, pretože považujem za nevyhnutné vysvetliť môj postoj k návrhu na zvolanie mimoriadnej schôdze Národnej rady, nakoľko boli uvedené niektoré zavádzajú fakty, ktoré sa skutočne počúvajú minimálne zvláštne. Vo svojej profesii, kde som bola členkou vrcholového manažmentu, som už, či už vo finančnej inštitúcii, alebo vo významnej súkromnej spoločnosti, mala možnosť položiť veľa otázok a vypočuť si na ne odpovede. Často som aj ja musela odpovedať na nepríjemné otázky, ktoré boli položené mne. Nespomínam si však, že by som na akúkoľvek nepríjemnú otázku, či už podľa momentálnej subordinácie reagovala neuvážene a vyhýbavo. Každý atak, ak má byť vedený efektívne a cieľavedome, by mal trafiť svoj cieľ, pretože inak je to len výstrel z poplašníka, ktorý spravidla odštartuje disciplínu, o ktorej nikto nevie, kto bude víťazom. Situácia na zasadnutí parlamentu dňa 27. februára vo mne vyvolala pocit, že sa niečo začína, o čom len málokto vie predpovedať smerovanie. Alianca nového občana, ktorú zastupujem v tomto parlamente, ktorý okrem iného schválil aj Programové vyhlásenie vlády, kde bol definovaný problém boja proti korupcii, je svojou podstatou liberálna. Nikto ma nemusel presviedčať o tom, že je potrebné o niektorých témach, na ktoré sa pýtal aj kolega zo Smeru, hovoriť viac. Nepoviem nič nové, keď skonštatujem, že rozšírenosť korupcie na Slovensku sa dokonca stala predmetom kritiky hodnotiacej správy Európskej únie v roku 2002. Dovoľte mi, aby som citovala aj smutné výsledky prieskumu verejnej mienky z materiálu Parlamentného inštitútu, odboru analýz a vzdelávania, v ktorom 80 % občanov Slovenskej republiky je presvedčených o tom, že väčšina verejných činiteľov na Slovensku uprednostňuje svoje osobné záujmy pred verejným záujmom. Sú tam aj iné zaujímavé čísla. Preto, aby bola daná možnosť o probléme korupcie a klientelizmu na pôde parlamentu hovoriť, som podpísala návrh na zvolanie mimoriadnej parlamentnej schôdze. Rada by som však povedala aj tú skutočnosť, že ma mrzí, že pri tejto príležitosti v médiách boli podpísaní poslanci za Alianciu nového občana stotožňovaní s návrhom na uznesenie politickej strany Smer. A rada by som teda úplne jasne prehlásila, že som sa podpísala pod zvolanie mimoriadnej schôdze Národnej rady Slovenskej republiky, a nie pod návrh uznesenia. Budem teda rada, ak mi bude daná možnosť po rokovaní v pléne, kde má možnosť povedať každý poslanec svoj názor, hlasovať za uznesenia podľa môjho svedomia a vedomia. Vážení páni, vážené dámy, zúčastňovala som sa predvolebnej kampane našej strany a snáď nebolo jediného stretnutia, kde by sa nehovorilo o korupcii a klientelizme. Som z regiónu Banskej Bystrice, kde žijem medzi ľuďmi, a od nich dostávam podnety a priznám sa, kladú mi príjemné aj nepríjemné otázky. V parlamente často používame slovo tansparentnosť v každom významnom procese, ktorý prebieha v spoločnosti. Hovorí sa o transparentnosti vo financovaní, v privatizácii, o transparentnosti reforiem a niekedy aj ja mám pocit, že to, čo včera sme definovali ako transparentné, číre a priezračné, dnes zostáva zahmlené a zamotané. Nemyslím si o sebe, že by som bola naivná, avšak možno naivne som sa domnievala, že zvolanie schôdze privítajú všetci poslanci. Ak by som neporušila zákon, priznám sa, že určite by som sa bránila, keby ma niekto zaraďoval do skupiny ľudí, ktorí nekonajú transparentne, na ktorých visí tieň podozrenia škodlivého klientelizmu alebo korupcie. Na mimoriadnej schôdzi by som určite privítala možnosť o tom hovoriť, vysvetliť pochybnosti, spochybniť ohováranie a ukázať pravdu pred takým vážnym fórom, ako je Národná rada Slovenskej republiky. Jasným stanoviskom raz a navždy by som ukončila debaty o skorumpovaných politikoch. Často zahraničie prezentuje ako najväčšie problémy Slovenskej republiky korupciu, klientelizmus a rómsky problém a povyšuje ich nad všetky ostatné problémy, ťažiace väčšinu občanov tejto krajiny v životne dôležitých ekonomických a sociálnych oblastiach. Verím, že rečníci, poslanci, členovia vlády svojimi stanoviskami a návrhmi prispejú k potlačeniu molocha korupcie. Ďakujem za pozornosť. (Potlesk.)